title: 2012/562/ES: Eiropas Parlamenta Lēmums ( 2012. gada 10. maijs ) par Eiropas Savienības iestāžu Tulkošanas centra 2010. finanšu gada budžeta izpildes apstiprināšanu#Eiropas Parlamenta Rezolūcija ( 2012. gada 10. maijs ) ar konstatējumiem, kas ir neatņemama daļa no lēmuma par Eiropas Savienības iestāžu Tulkošanas centra 2010. finanšu gada budžeta izpildes apstiprināšanu

text:
               17.10.2012

               LV

               Eiropas Savienības Oficiālais Vēstnesis

               L 286/141

         EIROPAS PARLAMENTA LĒMUMS
   (2012. gada 10. maijs)
   par Eiropas Savienības iestāžu Tulkošanas centra 2010. finanšu gada budžeta izpildes apstiprināšanu
   (2012/562/ES)
   EIROPAS PARLAMENTS,

               —

               ņemot vērā Eiropas Savienības iestāžu Tulkošanas centra 2010. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Savienības iestāžu Tulkošanas centra 2010. finanšu gada pārskatiem, ar Centra atbildēm (1),

               —

               ņemot vērā Padomes 2012. gada 21. februāra ieteikumu (06083/2012 – C7-0051/2012),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Padomes 1994. gada 28. novembra Regulu (EK) Nr. 2965/94, ar ko izveido Eiropas Savienības iestāžu Tulkošanas centru (3), un jo īpaši tās 14. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0125/2012),

               1.

               sniedz Eiropas Savienības iestāžu Tulkošanas centra direktoram apstiprinājumu par Centra 2010. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Savienības iestāžu Tulkošanas centra direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 366, 15.12.2011., 117. lpp.

      (2)  OV L 248, 16.9.2002., 1. lpp.

      (3)  OV L 314, 7.12.1994., 1. lpp.

      (4)  OV L 357, 31.12.2002., 72. lpp.

      EIROPAS PARLAMENTA REZOLŪCIJA
      (2012. gada 10. maijs)
      ar konstatējumiem, kas ir neatņemama daļa no lēmuma par Eiropas Savienības iestāžu Tulkošanas centra 2010. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Savienības iestāžu Tulkošanas centra 2010. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Savienības iestāžu Tulkošanas centra 2010. finanšu gada pārskatiem, ar Centra atbildēm (1),

                  —

                  ņemot vērā Padomes 2012. gada 21. februāra ieteikumu (06083/2012 – C7-0051/2012),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Padomes 1994. gada 28. novembra Regulu (EK) Nr. 2965/94, ar ko izveido Eiropas Savienības iestāžu Tulkošanas centru (3), un jo īpaši tās 14. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu (A7-0125/2012),

                  A.

                  tā kā Revīzijas palāta ir norādījusi, ka tā ir guvusi pamatotu pārliecību par to, ka Eiropas Savienības iestāžu Tulkošanas centra (Centra) gada pārskati par 2010. finanšu gadu ir ticami un ka pakārtotie darījumi ir likumīgi un pareizi;

                  B.

                  tā kā 2011. gada 10. maijā Parlaments sniedza Centra direktoram apstiprinājumu par 2009. finanšu gada budžeta izpildi (5) un tā kā lēmumam par budžeta izpildes apstiprināšanu pievienotajā rezolūcijā cita starpā aicināja Centru:

                              —

                              arī turpmāk uzlabot savas darbības vērtējumu, pilnveidojot saiknes starp stratēģiskajiem pasākumiem un darba programmā paredzētajiem pasākumiem un pārskatot darbības uzraudzībai paredzētos rādītājus, lai ievērotu SMART kritērijus,

                              —

                              veikt efektīvākus pasākumus, lai novērstu nemitīgo budžeta pārpalikuma palielinājumu; 2009. gadā pārpalikums bija EUR 24 000 000, savukārt 2008. gadā tas bija EUR 26 700 000, 2006. gadā – EUR 16 900 000, 2005. gadā – EUR 10 500 000, bet 2004. gadā – EUR 3 500 000,

                              —

                              informēt budžeta izpildes apstiprinātājiestādi par pasākumiem, kas veikti, lai pilnā mērā sāktu izmantot grāmatvedības sistēmu ABAC;

                  C.

                  tā kā Centra 2010. gada galīgais budžets bija EUR 55 928 077, kas ir par 11,98 % mazāk, salīdzinot ar 2009. gada galīgo budžetu EUR 62 630 000 apmērā;

                  D.

                  tā kā 2010. gadā tulkošanas apjoms sasniedza visaugstāko līmeni kopš Tulkošanas centra izveides un iztulkoto lapu skaits bija par 20,1 % lielāks salīdzinājumā ar 2009. gadu,

         Budžeta un finanšu pārvaldība

                  1.

                  iepazīstoties ar Centra gada darbības pārskatu un tā 2010. finanšu gada pārskatiem, konstatē, ka Centra sākotnējā budžetā (EUR 48 100 000) divas reizes tika veikti grozījumi; jo īpaši norāda, ka abu budžeta grozījumu mērķis bija divējāds:

                              —

                              iekļaut iepriekšējo gadu budžeta pārpalikumu EUR 24 000 000 apmērā, lai varētu samaksāt Komisijai darba devēju iemaksas par pensijām no 1998. gada līdz 2009. gadam par kopējo summu EUR 18 400 000 apmērā un lai atmaksātu Centra lielākajai klientu aģentūrai (Iekšējā tirgus saskaņošanas birojam) atbilstoši 2009. gada saimnieciskajiem rezultātiem, proti, summu EUR 6 121 255 apmērā,

                              —

                              no jauna līdzsvarot budžetu par EUR 8 000 000, ko nodrošināja būtisks klientu prognožu palielinājums;

                  2.

                  iepazīstoties ar Centra gada darbības pārskatu, pieņem zināšanai, ka, pieaugot iztulkoto lappušu kopskaitam 2010. gadā, Centra ieņēmumi 2010. gadā palielinājās līdz EUR 51 200 000, kas ir par 13,71 % vairāk, salīdzinot ar 2009. gadu; pamatojoties uz minēto pārskatu, konstatē arī, ka Centra izpildes līmenis attiecībā uz izdevumiem ir palielinājies līdz EUR 43 040 000, t. i., 86,79 % apropriāciju, kas ir par 18,27 % vairāk, salīdzinot ar 2009. gadu;

                  3.

                  atgādina, ka saskaņā ar 10. pantu Regulā (EK) Nr. 2965/94, ar kuru Centrs tika izveidots, tā budžeta ieņēmumiem un izdevumiem ir jābūt līdzsvarotiem; konstatē, ka 2010. finanšu gadā Centra uzkrātā 2009. gada pārpalikuma summa bija EUR 24 000 000; tomēr ņem vērā, ka, galvenokārt pārskaitot līdzekļus uz Savienības pensiju shēmu un veicot atmaksas saviem klientiem, Centram izdevās samazināt iepriekš minēto pārpalikumu līdz summai EUR 9 200 000 apmērā; turklāt, iepazīstoties ar Centra sniegto informāciju, pieņem zināšanai, ka valde 2011. gadā nolēma izmantot minēto summu EUR 9 200 000 apmērā, lai izveidotu rezervi ārkārtas ieguldījumiem (EUR 4 300 000) un rezervi cenu stabilizācijai (EUR 4 900 000);

                  4.

                  atzinīgi vērtē to, ka izdevās atrisināt ieilgušo Centra un Komisijas strīdu jautājumā par darba devēja iemaksām Savienības pensiju shēmā;

                  5.

                  atzinīgi vērtē valdes iepriekš minēto 2011. gadā pieņemto lēmumu izveidot EUR 4 300 000 rezervi ieguldījumiem e-CDT programmā, kas jāīsteno 2012.–2013. gada laikposmā, un EUR 4 900 000 rezervi cenu stabilizācijai ar nolūku kompensēt iespējamo ieņēmumu samazinājumu sakarā ar gaidāmo Centra klientu tulkošanas pieprasījumu samazināšanos;

                  6.

                  atzinīgi vērtē to, ka pēc budžeta izpildes apstiprinātājiestādes pieprasījuma tika nodrošināta 2010. finanšu gada galīgo pārskatu publiska pieejamība Centra tīmekļa vietnē;

         Iepirkuma procedūras

                  7.

                  aicina Centru nodrošināt atbilstību Finanšu regulas 60. pantam, pieņemot lēmumus par finansējumu pamatdarbības izdevumiem; prasa Centram jo īpaši ieviest stingrāku kontroli iepirkuma procedūru plānošanā;

                  8.

                  pieņem zināšanai Centra gada darbības pārskatā minētos konstatējumus par to, ka Centrs uzsāka divas jaunas procedūras, lai sniegtu tulkošanas/rediģēšanas pakalpojumus dzelzceļa un jūrniecības jomā;

                  9.

                  turklāt konstatē, ka kopā tika parakstīti 47 pamatnolīgumi;

         Cilvēkresursi

                  10.

                  konstatē – netika ievērots Civildienesta noteikumu 45. pants, jo astoņi personāla locekļi ar augstāku punktu skaitu netika paaugstināti amatā, savukārt citi tās pašas kategorijas darbinieki tika paaugstināti un faktiski galīgajā lēmumā tika iekļauti papildu diskrecionāri elementi, lai piešķirtu paaugstinājumu; ņem vērā Centra paziņojumu, kurā norādīts, ka Iekšējās revīzijas dienests (IRD) apstiprinājis, ka valdes 2008. gada 7. februāra lēmumi par ierēdņu un pagaidu darbinieku karjeru un paaugstināšanu bija atkarīgi no interpretācijas un ka, ņemot vērā IRD 2010. gada septembra galīgo novērtējumu par personāla paaugstināšanu, Centrs savu interpretāciju pielāgoja IRD sagatavotajai interpretācijai, savukārt paaugstināšanai iepriekš piemērotie papildu kritēriji vairs netika izmantoti;

                  11.

                  turklāt, iepazīstoties ar Centra gada darbības pārskatu, pieņem zināšanai, ka Centrs 2010. gadā īstenoja 22 procedūras pagaidu darbinieku un līgumdarbinieku atlasei, kā arī divus konkursus uz jaunizveidotajiem amatiem;

                  12.

                  konstatē, ka Centrs izveidoja profesionālās orientācijas dienestu, lai apzinātu darbiniekiem pieejamās iespējas un sekmētu mobilitāti vai karjeras pārorientēšanu;

         Darbības rezultāti

                  13.

                  atzinīgi vērtē to, ka, salīdzinot ar 2009. gadu, Savienības iestādēm sniegto Centra pakalpojumu apjoms tulkojumu skaita ziņā ir palielinājies, un jo īpaši to, ka tulkoto dokumentu skaits ir pieaudzis par 20,1 %, lai gan Centra budžets tika samazināts par 11,98 %, salīdzinot ar iepriekšējo gadu;

                  14.

                  atzīmē, iepazīstoties ar Centra gada darbības pārskatu, ka 2010. gadā tika noslēgti nolīgumi ar sešiem jauniem klientiem, t. i., kopuzņēmumiem ARTEMIS, ENIAC, IMI un FCH, Eiropas Patvēruma atbalsta biroju un Energoregulatoru sadarbības aģentūru, un tika izveidoti pirmie kontakti ar Eiropas Banku iestādi, Eiropas Vērtspapīru un tirgu iestādi un Eiropas Apdrošināšanas un aroda pensiju iestādi;

                  15.

                  pieņem zināšanai Centra gada darbības pārskatā norādīto informāciju par to, ka 2010. finanšu gadā aptuveni 55 % tulkoto lapu kopapjoma nodrošināja ārpakalpojumu sniedzēji; iepazīstoties ar Centra gada darbības pārskatu, konstatē, ka Centrs veica pasākumus, lai konsolidētu tā 2010. gada tulkošanas darbplūsmas pārvaldību, apvienojot pieprasījuma pārvaldības un ārštata pakalpojumu pārvaldības nodaļas; jo īpaši pieņem zināšanai, ka ir pabeigts neatkarīgs pētījums, lai apstiprinātu attiecību starp iekšēji veiktajiem darbiem un ārpakalpojumiem, un ka tika apstiprināts Centra izmantotais aprēķina modelis;

                  16.

                  atzinīgi vērtē Centra centienus uzlabot tulkošanas kvalitāti; uzsver, ka līdz 2010. gada beigām tika pabeigti 17 terminoloģijas projekti, tādējādi pilnveidojot terminoloģijas datubāzi; atbalsta Centru tā tulkotājiem paredzētu mācību pasākumu organizēšanā, kas palīdz uzlabot viņu darba ražīgumu;

                  17.

                  aicina Centru analizēt pašreizējo datu plūsmu un līdzekļus, ko izmanto budžeta plānošanā, un noteikt kontroles pasākumus; šajā sakarā norāda, ka Centra budžeta plānošana ir balstīta uz Excel tabulām un datu manuālu vai sistēmisku kontroli, kas varētu radīt kļūdas aprēķinos un izdevumu plānošanā un tādējādi negatīvi ietekmētu Centra cenu noteikšanu;

                  18.

                  rosina Centru attiecībā uz prognožu informāciju piemērot prasību minimumu un uzlabot sadarbību un informācijas apmaiņu par prognozēm ar atsevišķiem klientiem, lai novērstu pārmērīgi augstu izdevumu un cenu novērtējumu;

         Iekšējā revīzija

                  19.

                  norāda, ka 2010. gada 31. decembrī joprojām bija aktuāli 12 ļoti svarīgi IRD ieteikumi; pauž bažas par to, ka septiņu ieteikumu īstenošana tika kavēta; jo īpaši pieņem zināšanai, ka šī kavēšanās attiecas uz šādiem svarīgiem jautājumiem:

                              —

                              klientu prognožu kvalitāte,

                              —

                              2008. gada izpildes publiskošana,

                              —

                              iekšējās kontroles sistēmas novērtējums;

                        tādēļ aicina Centru par šo kavēšanos sniegt paskaidrojumus budžeta izpildes apstiprinātājiestādei un labot stāvokli;

                  20.

                  norāda, ka no 12 ļoti svarīgiem ieteikumiem, kurus sniedza Iekšējās revīzijas dienests, Centrs noraidīja ieteikumu par finanšu pārskatiem; aicina Centru informēt budžeta izpildes apstiprinātājiestādi par minētā lēmuma pamatojumu;

                  21.

                  pieņem zināšanai, ka Iekšējās revīzijas dienests veica revīziju attiecībā uz budžeta izdevumu plānošanu, pabeidza pēcpārbaudes revīziju saistībā ar cilvēkresursu pārvaldību un iekšējās kontroles standartu īstenošanu, kā arī veica IT riska novērtējumu;

                  22.

                  iepazīstoties ar Centra gada darbības pārskatu, ņem vērā – Iekšējās revīzijas dienesta galīgajā pēcpārbaudes revīzijas ziņojumā konstatēts, ka tika sniegts 41 ieteikums, 29 ieteikumi joprojām nebija izpildīti, 10 ieteikumi bija izpildīti, bet divi – daļēji izpildīti vai nebija pieņemti;

                  23.

                  pieņem zināšanai, ka Iekšējās revīzijas nodaļa veica formālas konsultēšanas darbības šādās jomās:

                              —

                              konsultēšana par organizatoriskās struktūras pilnveidošanu un saistīto izmaksu samazināšanu,

                              —

                              IT riska novērtēšanas koordinēšana,

                              —

                              palīdzība un konsultācijas Centra ikgadējā riska pārvaldībā,

                              —

                              atbalsts un norādījumi kvalitātes revīzijas pasākumā;

                  24.

                  vērš uzmanību uz Parlamenta iepriekšējos budžeta izpildes apstiprinājuma ziņojumos ietvertajiem ieteikumiem, kas izklāstīti šīs rezolūcijas pielikumā;

                  25.

                  norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, kas iekļauti 2012. gada 10. maija rezolūcijā (6) par aģentūru darbību, finanšu pārvaldību un kontroli.

         (1)  OV C 366, 15.12.2011., 117. lpp.

         (2)  OV L 248, 16.9.2002., 1. lpp.

         (3)  OV L 314, 7.12.1994., 1. lpp.

         (4)  OV L 357, 31.12.2002., 72. lpp.

         (5)  OV L 250, 27.9.2011., 125. lpp.

         (6)  Pieņemtie teksti, P7_TA(2012)0164 (skatīt šā Oficiālā Vēstneša 388. lpp.).

      PIELIKUMS

         EIROPAS PARLAMENTA IEPRIEKŠĒJO GADU IETEIKUMI

                  Eiropas Savienības iestāžu Tulkošanas centrs

                  2006

                  2007

                  2008

                  2009

                  Darbības rezultāti

                  Nav

                              —

                              Mērķi un izpildes rādītāji bieži nav izmērāmi.

                              —

                              Norāda, ka 2007. gadā Centrs savam klientam atmaksāja EUR 9 300 000.

                              —

                              IT uzlabojumi (FLOSYSWEB).

                              —

                              Norāda, ka 2008. gadā Centrs savam klientam atmaksāja EUR 11 450 000.

                  Aicina Centru arī turpmāk uzlabot savas darbības vērtējumu, pilnveidojot saiknes starp stratēģiskajiem pasākumiem un darba programmā paredzētajiem pasākumiem un pārskatot darbības uzraudzībai paredzētos rādītājus, lai ievērotu SMART kritērijus.

                  Budžeta un finanšu pārvaldība

                  Nav

                  Plānošanai vajadzētu būt balstītai uz skaidru un konsekventu saikni starp izvirzītajiem mērķiem un to sasniegšanai nepieciešamo budžeta līdzekļu izmantošanu.

                              —

                              Prasa Centram veikt efektīvākus pasākumus, lai novērstu nemitīgo budžeta pārpalikuma palielinājumu (2008: EUR 26 700 000; 2006: EUR 10 500 000).

                              —

                              Aicina Komisiju pārbaudīt Centra naudas līdzekļu uzkrājumu apmēru – EUR 48 405 006.

                              —

                              Aicina Centru turpmāk saviem klientiem piedāvāt pakalpojumus, ņemot vērā reālas izmaksas.

                              —

                              Aicina Centru regulāri piemērot tā Finanšu noteikumu 8. panta 2. punktu, kurā ir norādīts, ka “saistību apropriācijas sedz visas to juridisko saistību izmaksas, kas radušās kārtējā saimnieciskā gada laikā”.

                              —

                              Aicina Centru veikt efektīvākus pasākumus, lai novērstu nemitīgo budžeta pārpalikuma palielinājumu; šis pārpalikums galvenokārt saistīts ar precizitātes trūkumu, plānojot no Centra klientiem ienākošos tulkošanas pieprasījumus.

                  Cilvēkresursi

                              —

                              Darbā pieņemšanas procedūru trūkumi: nav rakstisku pierādījumu par piemērotajiem noteikumiem kandidātu personas lietu izskatīšanā.

                              —

                              Joprojām nav atrisināts Centra un Komisijas konflikts attiecībā uz darba devēja iemaksu daļu par darbiniekiem.

                  Nav

                              —

                              Centram būtu atbilstīgāk īstenībai un efektīvāk jāplāno tā darbā pieņemšanas procedūras, lai ievērotu termiņus un nodrošinātu visas vajadzības saistībā ar Centra darbinieku skaita pieaugumu (kvantitatīvā un kvalitatīvā ziņā).

                              —

                              Joprojām nav atrisināts Centra un Komisijas konflikts attiecībā uz darba devēja iemaksu daļu par darbiniekiem.

                              —

                              Aicina Centru iekļaut informāciju par darba aprakstā minētajām konfidenciālajām funkcijām un nodrošināt visu piemērojamo preventīvo kontroles pasākumu norādīšanu.

                              —

                              Mudina Centru atjaunināt apmācības īstenošanas noteikumus un šim nolūkam noteikt jaunu grafiku.

                  Iekšējā revīzija

                  Nav

                  Nav

                  Nav

                  Aicina Centru izstrādāt visaptverošu rakstisku procedūru, kurā būtu noteikti Centra uzdevumi, termiņi un darbu plūsma saistībā ar iekasēšanas rīkojumu sagatavošanas, apstiprināšanas un iegrāmatošanas kārtību par darījumiem, kas veikti ar klientiem.


title: 2011/767/ES: Padomes Lēmums ( 2011. gada 27. oktobris ) par to, lai noslēgtu Nolīgumu vēstuļu apmaiņas veidā starp Eiropas Savienību un Jaunzēlandi saskaņā ar 1994. gada Vispārējās vienošanās par tarifiem un tirdzniecību ( GATT ) XXIV panta 6. punktu un XXVIII pantu attiecībā uz koncesiju grozīšanu Bulgārijas Republikas un Rumānijas saistību sarakstos, tām pievienojoties Eiropas Savienībai#Nolīgums vēstuļu apmaiņas veidā starp Eiropas Savienību un Jaunzēlandi saskaņā ar 1994. gada Vispārējās vienošanās par tarifiem un tirdzniecību ( GATT ) XXIV panta 6. punktu un XXVIII pantu attiecībā uz koncesiju grozīšanu Bulgārijas Republikas un Rumānijas saistību sarakstos, tām pievienojoties Eiropas Savienībai

text:
               30.11.2011

               LV

               Eiropas Savienības Oficiālais Vēstnesis

               L 317/2

         PADOMES LĒMUMS
   (2011. gada 27. oktobris)
   par to, lai noslēgtu Nolīgumu vēstuļu apmaiņas veidā starp Eiropas Savienību un Jaunzēlandi saskaņā ar 1994. gada Vispārējās vienošanās par tarifiem un tirdzniecību (GATT) XXIV panta 6. punktu un XXVIII pantu attiecībā uz koncesiju grozīšanu Bulgārijas Republikas un Rumānijas saistību sarakstos, tām pievienojoties Eiropas Savienībai
   (2011/767/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 6. punkta a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Bulgārijas Republikai un Rumānijai pievienojoties Eiropas Savienībai, Padome 2007. gada 29. janvārī pilnvaroja Komisiju saskaņā ar 1994. gada Vispārējās vienošanās par tarifiem un tirdzniecību (GATT) XXIV panta 6. punktu sākt sarunas ar dažām citām Pasaules Tirdzniecības organizācijas dalībvalstīm.

               (2)

               Komisija ir risinājusi sarunas, ievērojot Padomes sniegtās sarunu norādes.

               (3)

               Šīs sarunas ir pabeigtas, un 2010. gada 7. septembrī tika parafēts Nolīgums vēstuļu apmaiņas veidā starp Eiropas Savienību un Jaunzēlandi saskaņā ar 1994. gada Vispārējās vienošanās par tarifiem un tirdzniecību (GATT) XXIV panta 6. punktu un XXVIII pantu attiecībā uz koncesiju grozīšanu Bulgārijas Republikas un Rumānijas saistību sarakstos, tām pievienojoties Eiropas Savienībai (“nolīgums”).

               (4)

               Saskaņā ar Padomes Lēmumu 2011/255/ES (1) nolīgums Savienības vārdā tika parakstīts 2011. gada 28. aprīlī, ņemot vērā tā noslēgšanu.

               (5)

               Nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums vēstuļu apmaiņas veidā starp Eiropas Savienību un Jaunzēlandi saskaņā ar 1994. gada Vispārējās vienošanās par tarifiem un tirdzniecību (GATT) XXIV panta 6. punktu un XXVIII pantu attiecībā uz koncesiju grozīšanu Bulgārijas Republikas un Rumānijas saistību sarakstos, tām pievienojoties Eiropas Savienībai (“nolīgums”).
   Nolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā sniegt nolīgumā paredzēto paziņojumu (2).
   3. pants
   Šis lēmums stājas spēkā tā pieņemšanas dienā.

      Luksemburgā, 2011. gada 27. oktobrī

            Padomes vārdā –

            priekšsēdētājs

         J. MILLER

      (1)  OV L 110, 29.4.2011., 12. lpp.

      (2)  Nolīguma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.

      NOLĪGUMS
      vēstuļu apmaiņas veidā starp Eiropas Savienību un Jaunzēlandi saskaņā ar 1994. gada Vispārējās vienošanās par tarifiem un tirdzniecību (GATT) XXIV panta 6. punktu un XXVIII pantu attiecībā uz koncesiju grozīšanu Bulgārijas Republikas un Rumānijas saistību sarakstos, tām pievienojoties Eiropas Savienībai
      Godātais kungs!
      Pēc sarunām saskaņā ar 1994. gada Vispārējās vienošanās par tarifiem un tirdzniecību (GATT) XXIV panta 6. punktu un XXVIII pantu attiecībā uz Bulgārijas Republikas un Rumānijas saistību sarakstu grozīšanu, tām pievienojoties Eiropas Savienībai, man ir gods ierosināt turpmāko.

                  1.

                  Eiropas Savienība saistību sarakstā, kas attiecas uz ES-27 valstu muitas teritoriju, iekļauj ES-25 valstu saistību sarakstā ietvertās koncesijas ar šādiem grozījumiem:

                              pievieno 400 tonnas (liemeņu svara) piešķīrumam Jaunzēlandei atbilstoši ES tarifa likmes kvotai “aitas vai kazas gaļa, svaiga, atdzesēta vai saldēta”, saglabājot pašreizējo kvotas likmi 0 %;

                              izveido erga omnes piešķīrumu 200 tonnu (liemeņu svara) atbilstoši ES tarifa likmes kvotai “aitas vai kazas gaļa, svaiga, atdzesēta vai saldēta”, saglabājot pašreizējo kvotas likmi 0 %;

                              koriģē ES tarifa likmes kvotu “dzīvas aitas, kas nav tīršķirnes vaislas dzīvnieki” ar pašreizējo kvotas likmi 10 %, likvidējot piešķīrumu 1 010 tonnas (Rumānijai) un 4 255 tonnas (Bulgārijai);

                              koriģē ES tarifa likmes kvotu “aitas vai kazas gaļa, svaiga, atdzesēta vai saldēta” ar pašreizējo kvotas likmi 0 %, likvidējot piešķīrumu 75 tonnas (Rumānijai) un 1 250 tonnas (Bulgārijai);

                              aizstāj ES PTO saistību sarakstā ES tarifa likmes kvotas definīciju attiecībā uz 1 300 tonnām “augstas kvalitātes liellopu gaļas” ar: “Augstas kvalitātes liellopu gaļa, svaiga, atdzesēta vai saldēta. Piegādes valsts – Jaunzēlande. Tiesības pretendēt uz šo kvotu nosaka saskaņā ar attiecīgajos ES noteikumos paredzētajiem nosacījumiem.”

                  2.

                  Turklāt Eiropas Savienības regulās, ar ko ievieš šo kvotu, Eiropas Savienība “augstas kvalitātes liellopu gaļas” definīciju aizstāj ar šādu: “Atlasīti liellopu gaļas izcirtņi, kas iegūti no vēršiem vai telēm, kuri ganīti tikai ganībās un kuru liemeņu kautķermeņa svars nepārsniedz 370 kg. Liemeņus klasificē kā “A”, “L”, “P”, “T” vai “F”, tos šķirojot pēc tauku kārtas biezuma “P” vai zemāka, un to muskuļu klasifikācija ir “1” vai “2” saskaņā ar liemeņu klasifikācijas sistēmu, ko administrē Jaunzēlandes Gaļas ražotāju pārvalde.”

                  3.

                  Jaunzēlande piekrīt Eiropas Savienības pieejai attiecībā uz tarifa likmes kvotu izlīdzināšanu kā iespējai saskaņot ES-25 valstu GATT saistības un Bulgārijas Republikas un Rumānijas saistības pēc nesenās Eiropas Savienības paplašināšanās.

                  4.

                  Jebkurā laikā pēc jebkuras puses pieprasījuma var rīkot apspriešanos par jebkuru iepriekš minēto jautājumu.

            Būšu pateicīgs, ja apstiprināsiet, ka Jūsu valdība piekrīt šīs vēstules saturam. Attiecīgā gadījumā šī vēstule kopā ar Jūsu sniegto apstiprinājumu veido nolīgumu vēstuļu apmaiņas veidā starp Eiropas Savienību un Jaunzēlandi (“nolīgums”).
      Eiropas Savienība un Jaunzēlande paziņo viena otrai par savu iekšējo procedūru pabeigšanu, kas vajadzīgas, lai nolīgums stātos spēkā. Nolīgums stājas spēkā četrpadsmitajā dienā pēc pēdējā paziņojuma saņemšanas.
      Godātais kungs, lūdzu, pieņemiet manus visdziļākās cieņas apliecinājumus.

            Eiropas Savienības vārdā –

      Godātais kungs!
      Man ir gods apstiprināt, ka esmu saņēmis Jūsu šodienas vēstuli ar šādu tekstu:
      “Pēc sarunām saskaņā ar 1994. gada Vispārējās vienošanās par tarifiem un tirdzniecību (GATT) XXIV panta 6. punktu un XXVIII pantu attiecībā uz Bulgārijas Republikas un Rumānijas saistību sarakstu grozīšanu, tām pievienojoties Eiropas Savienībai, man ir gods ierosināt turpmāko.

                  1.

                  Eiropas Savienība saistību sarakstā, kas attiecas uz ES-27 valstu muitas teritoriju, iekļauj ES-25 valstu saistību sarakstā ietvertās koncesijas ar šādiem grozījumiem:

                              pievieno 400 tonnas (liemeņu svara) piešķīrumam Jaunzēlandei atbilstoši ES tarifa likmes kvotai “aitas vai kazas gaļa, svaiga, atdzesēta vai saldēta”, saglabājot pašreizējo kvotas likmi 0 %;

                              izveido erga omnes piešķīrumu 200 tonnu (liemeņu svara) atbilstoši ES tarifa likmes kvotai “aitas vai kazas gaļa, svaiga, atdzesēta vai saldēta”, saglabājot pašreizējo kvotas likmi 0 %;

                              koriģē ES tarifa likmes kvotu “dzīvas aitas, kas nav tīršķirnes vaislas dzīvnieki” ar pašreizējo kvotas likmi 10 %, likvidējot piešķīrumu 1 010 tonnas (Rumānijai) un 4 255 tonnas (Bulgārijai);

                              koriģē ES tarifa likmes kvotu “aitas vai kazas gaļa, svaiga, atdzesēta vai saldēta” ar pašreizējo kvotas likmi 0 %, likvidējot piešķīrumu 75 tonnas (Rumānijai) un 1 250 tonnas (Bulgārijai);

                              aizstāj ES PTO saistību sarakstā ES tarifa likmes kvotas definīciju attiecībā uz 1 300 tonnām “augstas kvalitātes liellopu gaļas” ar: “Augstas kvalitātes liellopu gaļa, svaiga, atdzesēta vai saldēta. Piegādes valsts – Jaunzēlande. Tiesības pretendēt uz šo kvotu nosaka saskaņā ar attiecīgajos ES noteikumos paredzētajiem nosacījumiem.”

                  2.

                  Turklāt Eiropas Savienības regulās, ar ko ievieš šo kvotu, Eiropas Savienība “augstas kvalitātes liellopu gaļas” definīciju aizstāj ar šādu: “Atlasīti liellopu gaļas izcirtņi, kas iegūti no vēršiem vai telēm, kuri ganīti tikai ganībās un kuru liemeņu kautķermeņa svars nepārsniedz 370 kg. Liemeņus klasificē kā “A”, “L”, “P”, “T” vai “F”, tos šķirojot pēc tauku kārtas biezuma “P” vai zemāka, un to muskuļu klasifikācija ir “1” vai “2” saskaņā ar liemeņu klasifikācijas sistēmu, ko administrē Jaunzēlandes Gaļas ražotāju pārvalde.”

                  3.

                  Jaunzēlande piekrīt Eiropas Savienības pieejai attiecībā uz tarifa likmes kvotu izlīdzināšanu kā iespējai saskaņot ES-25 valstu GATT saistības un Bulgārijas Republikas un Rumānijas saistības pēc nesenās Eiropas Savienības paplašināšanās.

                  4.

                  Jebkurā laikā pēc jebkuras puses pieprasījuma var apspriesties par jebkuru iepriekš minēto jautājumu.

            Būšu pateicīgs, ja apstiprināsiet, ka Jūsu valdība piekrīt šīs vēstules saturam. Attiecīgā gadījumā šī vēstule kopā ar Jūsu sniegto apstiprinājumu veido nolīgumu vēstuļu apmaiņas veidā starp Eiropas Savienību un Jaunzēlandi (“nolīgums”).
      Eiropas Savienība un Jaunzēlande paziņo viena otrai par savu iekšējo procedūru pabeigšanu, kas vajadzīgas, lai nolīgums stātos spēkā. Nolīgums stājas spēkā četrpadsmitajā dienā pēc pēdējā paziņojuma saņemšanas.”
      Man ir gods apstiprināt, ka mana valdība piekrīt Jūsu vēstulē paustajam.
      Lūdzu, pieņemiet manus visdziļākās cieņas apliecinājumus!

            Jaunzēlandes valdības vārdā –


title: 2013/562/ES: Eiropas Parlamenta Lēmums ( 2013. gada 17. aprīlis ) par Eiropas Policijas akadēmijas 2011. finanšu gada budžeta izpildes apstiprināšanu#Eiropas Parlamenta Rezolūcija ( 2013. gada 17. aprīlis ) ar konstatējumiem, kas ir neatņemama daļa no lēmuma par Eiropas Policijas akadēmijas 2011. finanšu gada budžeta izpildes apstiprināšanu

text:
               16.11.2013

               LV

               Eiropas Savienības Oficiālais Vēstnesis

               L 308/180

         EIROPAS PARLAMENTA LĒMUMS
   (2013. gada 17. aprīlis)
   par Eiropas Policijas akadēmijas 2011. finanšu gada budžeta izpildes apstiprināšanu
   (2013/562/ES)
   EIROPAS PARLAMENTS,

               —

               ņemot vērā Eiropas Policijas akadēmijas 2011. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Policijas akadēmijas 2011. finanšu gada pārskatiem ar Akadēmijas atbildēm (1),

               —

               ņemot vērā Padomes 2013. gada 12. februāra ieteikumu (05753/2013 – C7-0041/2013),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Padomes 2005. gada 20. septembra Lēmumu 2005/681/TI, ar ko izveido Eiropas Policijas akadēmiju (CEPOL) un atceļ Lēmumu 2000/820/TI (4), un jo īpaši tā 16. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

               —

               ņemot vērā Komisijas 2011. gada 30. jūnija Lēmumu C(2011) 4680, ar ko Eiropas Policijas akadēmijai, pamatojoties uz tās pieprasījumu, atļauts piemērot atkāpi no Regulas (EK, Euratom) Nr. 2343/2002 noteikumiem,

               —

               ņemot vērā Eiropas Policijas akadēmijas 2010. gada 12. jūlija ziņojumu par privātu izdevumu atlīdzināšanu (10/0257/KA),

               —

               ņemot vērā Eiropas Policijas akadēmijas uzdevumā veikto ārējo revīziju par privātu izdevumu atlīdzināšanu (līgums Nr. CEPOL/2010/001),

               —

               ņemot vērā galīgo ziņojumu par Eiropas Policijas akadēmijas piecu gadu darbības ārējo novērtējumu (līgums Nr. CEPOL/CT/2010/002),

               —

               ņemot vērā Tiesiskuma, brīvības un drošības ģenerāldirektorāta 2009. gada darbības pārskatu,

               —

               ņemot vērā Eiropas Policijas akadēmijas ceturto progresa ziņojumu par daudzgadu darbības plāna 2010.–2014. gadam izpildi,

               —

               ņemot vērā Revīzijas palātas ziņojumu par Eiropas Policijas akadēmijas daudzgadu darbības plāna 2010.–2014. gadam izpildi,

               —

               ņemot vērā Iekšējās revīzijas dienesta (IRD) 2011. gada 4. jūlija piezīmi (ats.: Ares (2011) 722479) attiecībā uz Eiropas Policijas akadēmijas trešo progresa ziņojumu par daudzgadu darbības plāna 2010.–2014. gadam izpildi,

               —

               ņemot vērā Eiropas Policijas akadēmijas ziņojumu par to, kā tiek īstenota Eiropas Parlamenta rezolūcija par Eiropas Policijas akadēmijas 2009. finanšu gada budžeta izpildes apstiprināšanu, un tā pielikumus,

               —

               ņemot vērā Eiropas Policijas akadēmijas sagatavoto pārskatu par publiskā iepirkuma rokasgrāmatas piemērošanu laikposmā no 2010. gada 1. jūlija līdz 2011. gada 1. jūlijam un tā pielikumu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0064/2013),

               1.

               sniedz Eiropas Policijas akadēmijas direktoram apstiprinājumu par Akadēmijas 2011. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Policijas akadēmijas direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 388, 15.12.2012., 23. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 256, 1.10.2005., 63. lpp.

      (5)  OV L 357, 31.12.2002., 72. lpp.

      EIROPAS PARLAMENTA REZOLŪCIJA
      (2013. gada 17. aprīlis)
      ar konstatējumiem, kas ir neatņemama daļa no lēmuma par Eiropas Policijas akadēmijas 2011. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Policijas akadēmijas 2011. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Policijas akadēmijas 2011. finanšu gada pārskatiem ar Akadēmijas atbildēm (1),

                  —

                  ņemot vērā Padomes 2013. gada 12. februāra ieteikumu (05753/2013 – C7-0041/2013),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2) (“Finanšu regula”), un jo īpaši tās 185. pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

                  —

                  ņemot vērā Padomes 2005. gada 20. septembra Lēmumu 2005/681/TI, ar ko izveido Eiropas Policijas akadēmiju (CEPOL) un atceļ Lēmumu 2000/820/TI (4), un jo īpaši tā 16. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

                  —

                  ņemot vērā Komisijas 2011. gada 30. jūnija Lēmumu C(2011) 4680, ar ko Eiropas Policijas akadēmijai, pamatojoties uz tās pieprasījumu, tiek atļauts piemērot atkāpi no Regulas (EK, Euratom) Nr. 2343/2002 noteikumiem,

                  —

                  ņemot vērā Eiropas Policijas akadēmijas 2010. gada 12. jūlija ziņojumu par privātu izdevumu atlīdzināšanu (10/0257/KA),

                  —

                  ņemot vērā Eiropas Policijas akadēmijas uzdevumā veikto ārējo revīziju par privātu izdevumu atlīdzināšanu (līgums Nr. CEPOL/2010/001),

                  —

                  ņemot vērā galīgo ziņojumu par Eiropas Policijas akadēmijas piecu gadu darbības ārējo novērtējumu (līgums Nr. CEPOL/CT/2010/002),

                  —

                  ņemot vērā Tiesiskuma, brīvības un drošības ģenerāldirektorāta 2009. gada darbības pārskatu,

                  —

                  ņemot vērā Eiropas Policijas akadēmijas ceturto progresa ziņojumu par daudzgadu darbības plāna 2010.–2014. gadam izpildi,

                  —

                  ņemot vērā Revīzijas palātas ziņojumu par Eiropas Policijas akadēmijas daudzgadu rīcības plāna 2010.–2014. gadam izpildi,

                  —

                  ņemot vērā Iekšējās revīzijas dienesta (IRD) 2011. gada 4. jūlija piezīmi (ats.: Ares (2011) 722479) attiecībā uz Eiropas Policijas akadēmijas trešo progresa ziņojumu par daudzgadu darbības plāna 2010.–2014. gadam izpildi,

                  —

                  ņemot vērā Eiropas Policijas akadēmijas ziņojumu par to, kā tiek īstenota Eiropas Parlamenta rezolūcija par Eiropas Policijas akadēmijas 2009. finanšu gada budžeta izpildes apstiprināšanu, un tā pielikumus,

                  —

                  ņemot vērā Eiropas Policijas akadēmijas sagatavoto pārskatu par publiskā iepirkuma rokasgrāmatas piemērošanu laikposmā no 2010. gada 1. jūlija līdz 2011. gada 1. jūlijam un tā pielikumu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0064/2013),

                  A.

                  tā kā Eiropas Policijas akadēmiju (“Akadēmija”), kura atrodas Bremshilā, izveidoja ar Padomes Lēmumu 2000/820/TI, kuru 2005. gadā atcēla un aizstāja ar Padomes Lēmumu 2005/681/TI;

                  B.

                  tā kā Eiropas Policijas akadēmiju nodibināja 2001. gadā un 2006. gada 1. janvārī to pārveidoja par Kopienas struktūru Finanšu regulas 185. panta nozīmē, un tāpēc tai piemēro uz aģentūrām attiecināmās Finanšu pamatregulas noteikumus;

                  C.

                  tā kā Revīzijas palāta ziņojumos par Akadēmijas 2006., 2007. un 2009. finanšu gada pārskatiem ir iekļāvusi atzinumu ar piezīmi par pārskatiem pakārtoto darījumu likumību un pareizību, jo iepirkuma procedūras neatbilda Finanšu regulas noteikumiem;

                  D.

                  tā kā Revīzijas palāta savā ziņojumā par Akadēmijas 2008. finanšu gada pārskatiem ir uzsvērusi savu atzinumu par pārskatu ticamību, tomēr skaidri nekvalificējot to kā piezīmi, un ir iekļāvusi atzinumu ar piezīmi par pakārtoto darījumu likumību un pareizību;

                  E.

                  tā kā ar 2010. gada 7. oktobra lēmumu Parlaments nolēma nesniegt Akadēmijas direktoram apstiprinājumu par Akadēmijas 2008. finanšu gada budžeta izpildi (6);

                  F.

                  tā kā ar 2011. gada 10. maija lēmumu Parlaments nolēma atlikt lēmuma pieņemšanu par apstiprinājuma sniegšanu Akadēmijas direktoram attiecībā uz Akadēmijas 2009. finanšu gada budžeta izpildi (7), bet tad sniedza to 2011. gada 25. oktobra lēmumā (8);

                  G.

                  tā kā Revīzijas palāta ziņojumā par Akadēmijas 2010. finanšu gada pārskatiem pirmo reizi, kopš Akadēmija ir kļuvusi par aģentūru, ir norādījusi, ka tā ir guvusi pamatotu pārliecību par to, ka gada pārskati par 2008. finanšu gadu ir ticami un ka pakārtotie darījumi ir likumīgi un pareizi;

                  H.

                  tā kā Revīzijas palāta ir norādījusi – tā guvusi pamatotu pārliecību, ka gada pārskati par 2011. finanšu gadu ir ticami un ka pakārtotie darījumi ir likumīgi un pareizi;

                  I.

                  tā kā 2012. gada 10. maijā Parlaments sniedza Akadēmijas direktoram apstiprinājumu par Akadēmijas 2010. finanšu gada budžeta izpildi (9) un lēmumam par budžeta izpildes apstiprināšanu pievienotajā rezolūcijā cita starpā:

                              —

                              mudināja Akadēmiju gada galīgajos pārskatos skaidri norādīt, no kā veidojas Savienības iemaksa Akadēmijas budžetā,

                              —

                              prasīja Akadēmijai rīkoties, lai turpmāk novērstu to nepilnību atkārtošanos, kuras tika pieļautas, gatavojot atsevišķus budžetus,

                              —

                              atgādināja, ka iesniegšanas termiņu neievērošana ir viens no galvenajiem apstākļiem, kas apgrūtina pareizu finanšu pārvaldību, un aicināja Akadēmiju informēt budžeta izpildes apstiprinātājiestādi par Lēmuma 34/2010/GB izpildi,

                              —

                              aicināja Akadēmiju informēt budžeta izpildes apstiprinātājiestādi, tiklīdz būs faktiski īstenots Iekšējās revīzijas dienesta ļoti svarīgais ieteikums par komandējuma izdevumu iekšējās reģistrācijas pabeigšanu,

                              —

                              aicināja Akadēmiju sniegt Parlamentam atjauninātu informāciju par to, cik lielā mērā ir īstenoti Komisijas 16 iekšējās kontroles standarti, ko Akadēmijas valde pieņēma un kas aizstāj iepriekšējos iekšējās kontroles standartus;

                  J.

                  tā kā ar 2011. gada 30. jūnija Lēmumu C(2011) 4680 Komisija atļāva Akadēmijai piemērot atkāpi no Regulas (EK, Euratom) Nr. 2343/2002 74.b panta noteikumiem;

                  K.

                  tā kā Akadēmijas 2011. gada budžets bija EUR 8 341 000 salīdzinājumā ar 2010. gada budžetu EUR 7 800 000 apmērā, kas ir par 6,93 % vairāk;

                  L.

                  tā kā Savienības iemaksa Akadēmijas 2011. gada budžetā bija EUR 8 341 000;

                  M.

                  tā kā Akadēmijas 2011. finanšu gada darbības rezultātu bilance bija pozitīva – EUR 1 358 764,32,

                  1.

                  uzskata, ka daži elementi, kas ir kopīgi Akadēmijai un Eiropas Policijas birojam, būtu jāizpēta papildus, ņemot vērā rezultātus, kas gūti Akadēmijas 2011. gadā izdotajā pētījumā (līgums Nr. CEPOL/CT/2010/002); norāda, ka Akadēmijai 2014. gada martā ir jāatbrīvo pašreizējās telpas Bremshilā (Apvienotā Karaliste); mudina Komisiju nākt klajā ar priekšlikumu pārvietot Akadēmiju uz Hāgu (Nīderlande), kur atrodas Eiropas Policijas birojs, lai abas iestādes varētu kopīgi izmantot materiāli tehnisko bāzi un gūt labumu sinerģiju rezultātā, neapdraudot abu minēto aģentūru pamatuzdevumus, un iesniegt šo priekšlikumu Eiropas Parlamentam un Padomei; uzsver, ka visdrīzākajā laikā pieņemts lēmums par Akadēmijas atrašanās vietas mainīšanu mazinātu neskaidrību, kas var negatīvi ietekmēt personālu un darbā pieņemšanas procedūras;

         Budžeta un finanšu pārvaldība

                  2.

                  norāda, ka Akadēmija no Iekšlietu ģenerāldirektorāta 2011. gadam saņēma kopējo budžetu EUR 8 341 000;

                  3.

                  ņemot vērā Akadēmijas galīgos finanšu pārskatus, konstatē nepilnības finanšu pārvaldībā 2011. gadā, piemēram, maksājumu izmantošanu neatbilstīgām budžeta pozīcijām attiecīgajās nodaļās vai sadaļās; aicina Akadēmiju pēc iespējas drīz sniegt budžeta izpildes apstiprinātājiestādei papildu detalizētu informāciju par minēto jautājumu, tostarp par attiecīgajām summām un budžeta pozīcijām, kā arī par pasākumiem, kas veikti situācijas labošanai;

         Apropriāciju pārnešana

                  4.

                  ņem vērā Akadēmijas 2011. gada darbības pārskatā minēto, ka saistību apropriācijas I sadaļai “Personāls” tika gandrīz 100 % līmenī, kamēr maksājumu apropriācijas tika izlietotas 93,98 % līmenī;

                  5.

                  vadoties no gada darbības pārskata, konstatē, ka saistību apropriācijas II sadaļai “Administratīvie izdevumi” bija 99,93 % līmenī, kamēr maksājumu apropriācijas tika izlietotas 88,86 % apmērā;

                  6.

                  pieņem zināšanai, vadoties no gada darbības pārskata, ka III sadaļai “Pamatdarbības izdevumi” no kopējā budžeta EUR 4 063 000 apmērā apropriācijas bija 93,31 % salīdzinājumā ar 99,56 % 2010. gadā un ka tika izlietoti 55,98 % no maksājumu apropriācijām salīdzinājumā ar 45,20 % 2010. gadā;

                  7.

                  pieņem zināšanai no Revīzijas palātas ziņojuma, ka apropriācijas EUR 1 772 523 apmērā (22 %), no kurām EUR 208 813 attiecas uz I sadaļu, EUR 47 275 attiecas uz II sadaļu un EUR 1 516 435 attiecas uz III sadaļu, tika pārnestas uz 2012. gadu; aicina Akadēmiju informēt budžeta izpildes apstiprinātājiestādi par pasākumiem, ko tā veikusi, lai novērstu trūkumus, jo pārāk augstais pārnesumu līmenis liecina par nepilnībām budžeta plānošanā un izpildē un ir pretrunā budžeta gada pārskata principam;

                  8.

                  iepazīstoties ar Revīzijas palātas pārskatu, konstatē, ka no apropriācijām, kas tika pārnestas no 2010. gada EUR 2,5 miljonu apmērā, EUR 0,7 miljoni (27,5 %) 2011. gadā tika anulēti; aicina Akadēmiju informēt budžeta izpildes apstiprinātājiestādi par pasākumiem, ko tā veikusi, lai novērstu trūkumus, jo pārāk augstais anulējumu līmenis liecina par nepilnībām budžeta plānošanā un izpildē un ir pretrunā budžeta gada pārskata principam;

                  9.

                  pieņem zināšanai gada darbības pārskatā minēto, ka notikusi saistību uzņemšanās 96,74 % apmērā no saistību apropriācijām; turklāt norāda, ka 75,21 % no maksājumu apropriācijām ir izlietots (EUR 6 273 389);

         Pārvietojumi

                  10.

                  iepazīstoties ar Revīzijas palātas ziņojumu, pieņem zināšanai, ka 2011. gadā Akadēmija veica 38 budžeta pārvietojumus EUR 1,8 miljonu apmērā; uzskata, ka būtu jāturpina pilnveidot budžeta plānošanas un budžeta izpildes procedūras, un aicina Akadēmiju informēt budžeta izpildes apstiprinātājiestādi par veiktajiem pasākumiem šā trūkuma novēršanai, jo tas liecina par nepilnībām budžeta plānošanā, kā arī ir pretrunā specifikācijas principam;

         Iepirkuma procedūras

                  11.

                  saskaņā ar gada darbības pārskatu konstatē, ka 2011. gadā tika turpināti centieni uzlabot Akadēmijas iepirkumus un ka 2011. gadā kopumā tika pabeigtas 40 iepirkuma procedūras, bet viena iepirkuma procedūra 2011. gada 31. decembrī turpinājās;

         Iekšējā revīzija

                  12.

                  saskaņā ar gada darbības pārskatu (10) konstatē, ka Akadēmija ir veikusi pasākumus, lai pilnveidotu tās iekšējo kontroli, pieņemot 16 iekšējās kontroles standartus un 2011. gada augustā pieņemot darbā iekšējās kontroles darbinieku; atzinīgi vērtē to atbilstības novērtējuma pārbaudi attiecībā uz 16 iekšējās kontroles standartu īstenošanas līmeni, kurš tika veikts 2011. gada ceturtajā kvartālā un kurš parādīja, ka Akadēmija kopumā atbilda iekšējo kontroles standartu prasībām;

                  13.

                  saskaņā ar gada darbības pārskatu konstatē, ka 2011. gadā sāka darboties Iekšējās revīzijas komisija; atzinīgi vērtē trīs galvenās revīzijas, kuras veiktas Akadēmijā 2011. gadā: divas ārējās revīzijas, kuras veica Revīzijas palāta, un iekšējo revīziju, ko veica Komisijas IRD;

         Darbā pieņemšanas procedūras

                  14.

                  atbilstīgi Revīzijas palātas ziņojumam pieņem zināšanai, ka Akadēmijai ir jāuzlabo darbā pieņemšanas procedūru pārredzamība; mudina Akadēmiju informēt budžeta izpildes apstiprinātājiestādi par pasākumiem, kas veikti šo trūkumu novēršanai; apstiprina Akadēmijas sniegto informāciju, ka pieņemšanas darbā procedūras ikviena posma dokumentēšanas standarti un veidlapas tika pārskatītas 2012. gada jūnijā, lai nodrošinātu labāku pārredzamību un dokumentēšanas skaidrību; uzskata, ka dažas Civildienesta noteikumu prasības var radīt ievērojamu administratīvo slogu; tādēļ mudina Komisiju atļaut zināmu vienkāršošanu Civildienesta noteikumu 110. panta piemērošanā aģentūrām;

                  15.

                  norāda, ka 2011. gadā tika pabeigtas 10 darbā pieņemšanas procedūras un ka 2011. gada beigās Akadēmijā bija nodarbināti 23 no 26 štatu sarakstā paredzētajiem pagaidu darbiniekiem pēc tam, kad no darba 2011. gada 15. decembrī aizgāja viens darbinieks, ņemot vērā, ka iepriekš bija divas vakances; turklāt norāda, ka Akadēmijas kopējo personālu veido 38 darbinieki, kurā ir arī pieci norīkoti valsts eksperti;

         Darbības rezultāti

                  16.

                  atzinīgi vērtē Akadēmijas centienus un sasniegto, uzlabojot darbības rezultātus bez budžeta palielināšanas; turklāt apsveic Akadēmiju sakarā ar to, ka tā ir pilnībā izpildījusi Parlamenta izvirzītās prasības un sekmīgi tikusi galā ar pašreizējo saspringto situāciju budžetā, būtiski samazinot pārvaldības izdevumus;

                  17.

                  atzinīgi vērtē Akadēmijas centienus, vienkāršojot un uzlabojot tās pārvaldības efektivitāti, piemēram, īstenojot pasākumus komiteju likvidēšanai un samazinot valdes sanāksmju skaitu gadā, jo turpmāk tai galvenā uzmanība būtu jāpievērš stratēģiskas ilgtermiņa politikas izstrādei un lēmumu pieņemšanai;

                  18.

                  norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, un sakarā ar tiem vērš uzmanību uz Parlamenta 2013. gada 17. aprīļa rezolūciju (11) par aģentūru darbības rezultātiem, finanšu pārvaldību un kontroli.

         (1)  OV C 388, 15.12.2012., 23. lpp.

         (2)  OV L 248, 16.9.2002., 1. lpp.

         (3)  OV L 298, 26.10.2012., 1. lpp.

         (4)  OV L 256, 1.10.2005., 63. lpp.

         (5)  OV L 357, 31.12.2002., 72. lpp.

         (6)  OV L 320, 7.12.2010., 11. lpp.

         (7)  OV L 250, 27.9.2011., 260. lpp.

         (8)  OV L 313, 26.11.2011., 17. lpp.

         (9)  OV L 286, 17.10.2012., 156. lpp.

         (10)  2011. gada darbības pārskats, 14. lpp.

         (11)  Pieņemtie teksti, P7_TA(2013)0134 (skatīt šā Oficiālā Vēstneša 374. lpp.).


title: 2011/739/: Padomes Lēmums ( 2011. gada 20. oktobris ) par to, lai noslēgtu Nolīgumu starp Eiropas Savienību, Šveices Konfederāciju un Lihtenšteinas Firstisti, ar ko groza Papildu nolīgumu starp Eiropas Kopienu, Šveices Konfederāciju un Lihtenšteinas Firstisti, ar kuru uz Lihtenšteinas Firstisti attiecina Eiropas Kopienas un Šveices Konfederācijas nolīgumu par lauksaimniecības produktu tirdzniecību#Nolīgums starp Eiropas Savienību, Šveices Konfederāciju un Lihtenšteinas Firstisti, ar ko groza Papildu nolīgumu starp Eiropas Kopienu, Šveices Konfederāciju un Lihtenšteinas Firstisti, ar kuru uz Lihtenšteinas Firstisti attiecina Eiropas Kopienas un Šveices Konfederācijas nolīgumu par lauksaimniecības produktu tirdzniecību

text:
               16.11.2011

               LV

               Eiropas Savienības Oficiālais Vēstnesis

               L 297/48

         PADOMES LĒMUMS
   (2011. gada 20. oktobris)
   par to, lai noslēgtu Nolīgumu starp Eiropas Savienību, Šveices Konfederāciju un Lihtenšteinas Firstisti, ar ko groza Papildu nolīgumu starp Eiropas Kopienu, Šveices Konfederāciju un Lihtenšteinas Firstisti, ar kuru uz Lihtenšteinas Firstisti attiecina Eiropas Kopienas un Šveices Konfederācijas nolīgumu par lauksaimniecības produktu tirdzniecību
   (2011/739/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 6. punkta a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Nolīgums starp Eiropas Kopienu un Šveices Konfederāciju par lauksaimniecības produktu tirdzniecību (2) (turpmāk “lauksaimniecības nolīgums”) stājās spēkā 2002. gada 1. jūnijā.

               (2)

               Papildu nolīgums starp Eiropas Kopienu, Šveices Konfederāciju un Lihtenšteinas Firstisti, ar kuru uz Lihtenšteinas Firstisti attiecina Eiropas Kopienas un Šveices Konfederācijas nolīgumu par lauksaimniecības produktu tirdzniecību (3) (turpmāk “papildu nolīgums”) ir stājies spēkā 2007. gada 13. oktobrī.

               (3)

               Komisija Eiropas Savienības vārdā ir risinājusi sarunas par Eiropas Savienības un Šveices Konfederācijas nolīgumu par lauksaimniecības produktu un pārtikas produktu cilmes vietu nosaukumu un ģeogrāfiskās izcelsmes norāžu aizsardzību, ar kuru groza lauksaimniecības nolīgumu, tam pievienojot jaunu 12. pielikumu.

               (4)

               Eiropas Savienība, Lihtenšteinas Firstiste un Šveices Konfederācija ir vienojušās, ka papildu nolīgums arī būtu jāgroza, lai varētu ņemt vērā cilmes vietu nosaukumu un ģeogrāfiskās izcelsmes norāžu aizsardzību.

               (5)

               Būtu janoslēdz Nolīgums starp Eiropas Savienību, Šveices Konfederāciju un Lihtenšteinas Firstisti, ar ko groza papildu nolīgumu (turpmāk “nolīgums”),

         IR PIEŅĒMUSI ŠO LĒMUMU.
   1. pants
   Ar šo Savienības vārdā ir apstiprināts Nolīgums starp Eiropas Savienību, Šveices Konfederāciju un Lihtenšteinas Firstisti, ar ko groza Papildu nolīgumu starp Eiropas Kopienu, Šveices Konfederāciju un Lihtenšteinas Firstisti, ar kuru uz Lihtenšteinas Firstisti attiecina Eiropas Kopienas un Šveices Konfederācijas nolīgumu par lauksaimniecības produktu tirdzniecību (turpmāk “nolīgums”).
   Nolīguma teksts ir pievienots šim lēmumam.
   2. pants
   Padomes priekšsēdētājs norīko personu, kas ir tiesīga Savienības vārdā deponēt 3. pantā paredzēto apstiprinājuma dokumentu, lai nolīgums kļūtu saistošs Savienībai.
   3. pants
   Šis lēmums stājas spēkā tā pieņemšanas dienā.

      Luksemburgā, 2011. gada 20. oktobrī

            Padomes vārdā –

            priekšsēdētājs

         M. SAWICKI

      (1)  2011. gada 24. jūnija piekrišana (Oficiālajā Vēstnesī vēl nav publicēta).

      (2)  OV L 114, 30.4.2002., 132. lpp.

      (3)  OV L 270, 13.10.2007., 6. lpp.

      NOLĪGUMS
      starp Eiropas Savienību, Šveices Konfederāciju un Lihtenšteinas Firstisti, ar ko groza Papildu nolīgumu starp Eiropas Kopienu, Šveices Konfederāciju un Lihtenšteinas Firstisti, ar kuru uz Lihtenšteinas Firstisti attiecina Eiropas Kopienas un Šveices Konfederācijas nolīgumu par lauksaimniecības produktu tirdzniecību
      EIROPAS SAVIENĪBA, turpmāk "Savienība",
      ŠVEICES KONFEDERĀCIJA, turpmāk "Šveice", un
      LIHTENŠTEINAS FIRSTISTE, turpmāk "Lihtenšteina",
      turpmāk "Puses",
      cieši apņēmušās savstarpēji veicināt saskaņotu cilmes vietu nosaukumu un ģeogrāfiskās izcelsmes norāžu (turpmāk “ĢN”) attīstību un ar to aizsargāšanu un saskaņā ar Nolīgumu starp Eiropas Kopienu un Šveices Konfederāciju par lauksaimniecības produktu tirdzniecību (turpmāk "lauksaimniecības nolīgums") atvieglot to lauksaimniecības produktu un pārtikas produktu divpusējās tirdzniecības plūsmu, kuru izcelsme ir kādā no Pusēm un kuriem piešķirta ĢN Pušu attiecīgo tiesību aktu nozīmē, un regulāri atjaunināt to ĢN sarakstu, kuras aizsargā ar šo nolīgumu,
      tā kā:

                  (1)

                  Šveices tiesību akti par ĢN saistībā ar lauksaimniecības produktiem un pārtikas produktiem ir piemērojami Lihtenšteinai.

                  (2)

                  Šveices valsts reģistrā iekļautās ĢN var veidot ģeogrāfiskie nosaukumi, kas atrodas Lihtenšteinas teritorijā, un šo ĢN ģeogrāfiskā teritorija var ietvert arī Lihtenšteinas teritoriju.

                  (3)

                  Ievērojot Papildu nolīgumu starp Eiropas Kopienu, Šveices Konfederāciju un Lihtenšteinas Firstisti, ar kuru uz Lihtenšteinas Firstisti attiecina Eiropas Kopienas un Šveices Konfederācijas nolīgumu par lauksaimniecības produktu tirdzniecību (turpmāk "papildu nolīgums"), lauksaimniecības nolīgums ir piemērojams arī Lihtenšteinai.

                  (4)

                  Ievērojot papildu nolīgumu, Lihtenšteinas produkti ir uzskatāmi par produktiem, kuru izcelsmes vieta ir Šveice.

                  (5)

                  Papildu nolīgums būtu jāgroza tā, lai jauna pielikuma pievienošana lauksaimniecības nolīgumam attiecībā uz Šveices un Savienības izcelsmes lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību būtu piemērojama arī Lihtenšteinai,

            IR VIENOJUŠĀS PAR TURPMĀKO.
      1. pants
      Grozījumi
      Ar šo papildu nolīgumu groza šādi:

                  1)

                  nolīguma 1. panta 2. punktu aizstāj ar šādu:
                  "Pielāgojumi, kas īpaši attiecas uz Lihtenšteinu par lauksaimniecības nolīguma 4. līdz 12. pielikumu, ir noteikti šā nolīguma pielikumā ("papildu nolīgums"), kas uzskatāms par šā nolīguma sastāvdaļu.";

                  2)

                  pielikumā virsrakstu "Pielāgojumi/papildinājumi attiecībā uz lauksaimniecības nolīguma 4.–11. pielikumu" aizstāj ar šādu:

                  3)

                  iepriekš minētajam virsrakstam pievieno šādu punktu:
                  "12. pielikums. Lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzība.
                  Turpmāk minēto Šveices aizsargāto ĢN ģeogrāfiskā teritorija saskaņā ar 12. pielikuma 1. papildinājumu ietver arī Lihtenšteinas teritoriju:

                              —

                                 Rheintaler Ribel / Türggen Ribel (ACVN),

                              —

                                 St. Galler Bratwurst / St. Galler Kalbsbratwurst (AĢIN)."

            2. pants
      Valodu redakcijas
      Šis nolīgums ir sagatavots trīs eksemplāros angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā, un katrs nolīguma teksts ir vienlīdz autentisks.
      3. pants
      Stāšanās spēkā
      1.   Šo nolīgumu Puses ratificē vai apstiprina saskaņā ar to iekšējām procedūrām.
      2.   Puses viena otrai paziņo par šo procedūru pabeigšanu.
      3.   Šis nolīgums stājas spēkā dienā, kad stājas spēkā Eiropas Savienības un Šveices Konfederācijas nolīgums par lauksaimniecības produktu un pārtikas produktu cilmes vietu nosaukumu un ģeogrāfiskās izcelsmes norāžu aizsardzību, ar kuru groza Eiropas Kopienas un Šveices Konfederācijas nolīgumu par lauksaimniecības produktu tirdzniecību.

         Съставено в Брюксел на седемнадесети май две хиляди и единадесета година.
         Hecho en Bruselas, el diecisiete de mayo de dos mil once.
         V Bruselu dne sedmnáctého května dva tisíce jedenáct.
         Udfærdiget i Bruxelles den syttende maj to tusind og elleve.
         Geschehen zu Brüssel am siebzehnten Mai zweitausendelf.
         Kahe tuhande üheteistkümnenda aasta maikuu seitsmeteistkümnendal päeval Brüsselis.
         Έγινε στις Βρυξέλλες, στις δέκα εφτά Μαΐου δύο χιλιάδες έντεκα.
         Done at Brussels on the seventeenth day of May in the year two thousand and eleven.
         Fait à Bruxelles, le dix-sept mai deux mille onze.
         Fatto a Bruxelles, addì diciassette maggio duemilaundici.
         Briselē, divi tūkstoši vienpadsmitā gada septiņpadsmitajā maijā.
         Priimta du tūkstančiai vienuoliktų metų gegužės septynioliktą dieną Briuselyje.
         Kelt Brüsszelben, a kétezer-tizenegyedik év május tizenhetedik napján.
         Magħmul fi Brussell, fis-sbatax-il jum ta' Mejju tas-sena elfejn u ħdax.
         Gedaan te Brussel, de zeventiende mei tweeduizend elf.
         Sporządzono w Brukseli dnia siedemnastego maja roku dwa tysiące jedenastego.
         Feito em Bruxelas, em dezassete de Maio de dois mil e onze.
         Întocmit la Bruxelles la șaptesprezece mai două mii unsprezece.
         V Bruseli dňa sedemnásteho mája dvetisícjedenásť.
         V Bruslju, dne sedemnajstega maja leta dva tisoč enojst.
         Tehty Brysselissä seitsemäntenätoista päivänä toukokuuta vuonna kaksituhattayksitoista.
         Som skedde i Bryssel den sjuttonde maj tjugohundraelva.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Конфедерация Швейцария
            Por la Confederación Suiza
            Za Švýcarskou konfederaci
            For Det Schweiziske Forbund
            Für die Schweizerische Eidgenossenschaft
            Šveitsi Konföderatsiooni nimel
            Για την Ελβετική Συνομοσπονδία
            For the Swiss Confederation
            Pour la Confédération suisse
            Per la Confederazione svizzera
            Šveices Konfederācijas vārdā –
            Šveicarijos Konfederacijos vardu
            A Svájci Államszövetség részéről
            Għall-Konfederazzjoni Żvizzera
            Voor de Zwitserse Bondsstaat
            W imieniu Konfederacji Szwajcarskiej
            Pela Confederação Suíça
            Pentru Confederația Elvețiană
            Za Švajčiarsku konfederáciu
            Za Švicarsko konfederacijo
            Sveitsin valaliiton puolesta
            För Schweiziska edsförbundet

            За Княжeство Лихтенщайн
            Por el Principado de Liechtenstein
            Za Lichtenštejnské knížectví
            For Fyrstendommet Liechtenstein
            Für das Fürstentum Liechtenstein
            Liechtensteini Vürstiriigi nimel
            Για το Πριγκιπάτο του Λιχτενστάιν
            For the Principality of Liechtenstein
            Pour la Principauté de Liechtenstein
            Per il Principato del Liechtenstein
            Lihtenšteinas Firstistes vārdā –
            Lichtenšteino Kunigaikštystės vardu
            A Liechtensteini Hercegség részéről
            Għall-Prinċipat ta' Liechtenstein
            Voor het Vorstendom Liechtenstein
            W imieniu Księstwa Liechtensteinu
            Pelo Principado do Liechtenstein
            Pentru Principatul Liechtenstein
            Za Lichtenštajnské kniežatstvo
            Za Kneževino Lihtenštajn
            Liechtensteinin ruhtinaskunnan puolesta
            För Furstendömet Liechtenstein